ועדת הכלכלה, כנסת 20, פרוטוקול מספר 740, 2018-05-09 09:30

איתן כבל: בוקר טוב לכולם.

איתן כבל: היום יום רביעי, פעם אחת כי טוב.

איתן כבל: אני מזכיר שנקרא את פרשת בחוקותי.

איתן כבל: נפתח בשיר.

איתן כבל: התלבטתי איזה שיר ונזכרתי שביום ראשון זה יום ירושלים, ולזה אני רוצה להתחבר.

איתן כבל: באווירה של הימים האחרונים, בטח ליל אמש, חשבתי שמתאים לקרוא את שירו של שמואל רוזן "שוב לא נלך".

איתן כבל: רוזן נולד ב-1925, נפטר לפני כשלוש שנים.

איתן כבל: היה חידונאי, פזמונאי ואיש רדיו ישראלי במשך 70 שנה.

איתן כבל: התחיל את עבודתו ברדיו המנדטורי ב-1945, ועם קום המדינה ערך ב"קול ישראל" תוכניות על סרטים, תיאטרון, ספרות ושירה, אך הוא מזוהה בעיקר כאיש החידונים.

איתן כבל: במשך שנים ערך והגיש תוכניות חידונים רבות – זה למבוגרים שבינינו: "נשאל ונענה", "עשרים מי יודע", "ושיודע לשאול", "החידון לעקרת הבית", "בתקווה שתבין את הרמז", "קפד ראשו" – תוכנית אותה המשיך להגיש שנים רבות לאחר צאתו לגמלאות, ועד מותו.

איתן כבל: רוזן עסק גם בכתיבת פזמונים.

איתן כבל: פזמונו המפורסם ביותר "שוב לא נלך" מוכר כ"ראי רחל, ראי", נכתב אחרי מלחמת ששת הימים והיה לאחד השירים המזוהים עם התקופה, בביצועו של אריק לביא.

איתן כבל: "ראי אבק דרכים עולה מעיר שלם ורכב הברזל שועט אל מול עירך ועם שלם מביט, מביט בך כחולם כנפי פלדה חגות, חגות מעל קברך ראי רחל, ראי ראי ריבון עולם ראי רחל, ראי הם שבו אל גבולם ראי רוחות אייר נושאות טורי פלדה גם בנימין עמנו פה, וגם יוסף כוכב בית לחם מנצנץ ברעדה גם החלוץ עמנו וגם המאסף מנעי קולך רחל, מנעי קולך מבכי כולנו פה, רחל, עם התרמיל על שכם שוב לא נלך רחל, ואת שוב לא תלכי שוב לא נלך רחל מני שדמות בית לחם.

איתן כבל: " אפשר להתחיל את היום.

איתן כבל: אחלה שיר.

איתן כבל: שוב בוקר טוב, אנחנו עוסקים בהצעת החוק של אחמד טיבי, שלא יגיע הבוקר מכיוון שיש לו עניינים פוליטיים.

חמד עמאר: יש לו פה נציג.

איתן כבל: בוועדה אין נציגות.

איתן כבל: בוקר טוב לך.

איתן כבל: הנושא הוא הצעת חוק שירותי תעופה (פיצוי וסיוע בשל ביטול טיסה או שינוי בתנאיה), של חבר הכנסת אחמד טיבי ואנחנו בהכנה לקריאה הראשונה.

איתן כבל: יש לנו כמה נקודות מרכזיות על סדר יומנו.

איתן כבל: יש נקודה שאני לא רוצה להרחיב עליה, כבר קבעתי את דעתי, פחות או יותר, ואני לא רוצה לפתוח את הדיון ברגע זה, וזו שאלת הדין שיחול.

איתן כבל: אני שם את זה בצד, חוץ מזה שזה הנושא הכי דרמטי, יש עוד רשימה ארוכה של נושאים שאני רוצה להתקדם אתם ואעשה הכול כדי לסיים אותם היום.

איתן כבל: אני מתכוון שהצעת החוק הזאת תגיע לקריאה שניה ושלישית כבר בכנס הזה, ואין סיבה שלא.

איתן כבל: בבקשה, גברתי.

אתי בנדלר: אנחנו עדיין בסעיף הראשון להצעת החוק, שעניינו בחובת מסירת כרטיס טיסה.

אתי בנדלר: הצורך בסעיף זה נובע מהוראות סעיף 2 לחוק העיקרי, שעניינו בתנאים לזכאות להטבות.

אתי בנדלר: יש שורה של הטבות לפי החוק, לא אפרט אותן כרגע, אבל הוא אומר בסעיף קטן (א): "נוסע שהונפק לו כרטיס טיסה לטיסה שמתקיימת לגביה עילה זכאי להטבות, כולן או חלקן..." זאת אומרת, תנאי לכך שהחוק יחול ונוסע שמתקיימת עילה מזכה, דהיינו שטיסתו בוטלה או שחל עיכוב בלוח הזמנים, תנאי לכך שהוא יהיה זכאי להטבות זה שהונפק לו כרטיס טיסה.

אתי בנדלר: הסתבר שאחרי שהחוק התקבל התפתחה בחלק מהמקומות פרקטיקה, לפיה חברות התעופה פשוט לא מנפיקות כרטיס טיסה, דוחות את מועד הנפקת כרטיס הטיסה לנוסעים, וכתוצאה מכך נוסעים שהתקיימו עילות לא היו זכאים לפיצויים.

אתי בנדלר: לפיכך, בהצעת החוק של חבר הכנסת אחמד טיבי מוצע לקבוע חובה להנפיק כרטיס טיסה תוך X זמן.

אתי בנדלר: הוועדה החלה לדון בסעיף הזה ונשמעו הרבה מאוד הערות, אבל בפועל לא היתה הצבעה על הסעיף.

אתי בנדלר: אני מציעה שנקרא את הנוסח המוצע.

שולי מועלם-רפאלי: יש גם צד שני לסיפור הזה?

שולי מועלם-רפאלי: אני שואלת את זה בשביל הלקוחות.

שולי מועלם-רפאלי: זאת אומרת, אם מנפיקים כרטיס טיסה, זה אומר שיש איזו חבות על לקוחות אם הם לא עומדים בדברים מסוימים?

אתי בנדלר: בוודאי.

שולי מועלם-רפאלי: על עצם ההנפקה או ביחס ללקוח זה לא משנה אם הונפק או לא?

חמד עמאר: זה משחק לשני הכיוונים.

שולי מועלם-רפאלי: אם זה משחק לשני הכיוונים – מצוין.

שולי מועלם-רפאלי: השאלה: אם לא מנפיקים, האם עדיין החבות חלה על הלקוח?

אתי בנדלר: לא.

אתי בנדלר: מה שקורה, מרגע שמנפיקים לנוסע כרטיס טיסה, כל שינוי שהוא מבקש לערוך כרוך בתשלום.

שולי מועלם-רפאלי: כי אם זה פועל לטובת החברות או לרעת החברות - - -

איתן כבל: אי אפשר להחזיק את החבל בשני הקצוות, אבל אם אנחנו שוקלים את המספרים – מכאן באה הנקודה.

איתן כבל: דרך אגב, בעבר היתה הנפקה מיידית; קנית – קיבלת כרטיס.

אתי בנדלר: זה כמעט אף פעם לא היה מיידי, אבל זה היה תוך פרק זמן קצר.

חמד עמאר: בדרך כלל, מי שקונה כרטיס או קונה חבילה מתכנן את היציאה שלו כמה חודשים.

חמד עמאר: רק במקרים חריגים הוא מבטל או דוחה.

חמד עמאר: לכן זה משחק יותר לטובת הלקוח.

איתן כבל: ויש את הקבוצה השניה שיושבים ואומרים: בואו ניסע לסוף שבוע.

חמד עמאר: זה משהו אחר.

חמד עמאר: זה קנייה במקום ויציאה.

איתן כבל: זאת בדיוק הנקודה - ואם ביטלו לך, אם שינו לך.

איתן כבל: זה העניין.

איתן כבל: בבקשה, גברתי.

אתי בנדלר: משום שאני מניחה שחברי הוועדה לא זוכרים מה הוצע, אני מציעה שנקרא את הסעיף עם ההערות שלנו, השינויים שמשרד התחבורה או אנחנו מציעים, ואז הוועדה תוכל להחליט.

איתן כבל: בבקשה, איתי.

איתי עצמון: יחד עם הנוסח לדיון הופץ גם מסמך נוסף, שעניינו הצעת משרד התחבורה והבטיחות בדרכים לתיקון סעיף 2א המוצע.

איתי עצמון: "חובת מסירת כרטיס טיסה.

איתי עצמון: 2א.

איתי עצמון: (א) מפעיל טיסה, מארגן או נותן שירותי סוכנות נסיעות, המוכר כרטיס לנוסע (בסעיף זה – מוכר הכרטיס), אף אם כרטיס הטיסה נמכר כחלק מחבילת תיור, ינפיק לנוסע כרטיס טיסה וימסור לו את הכרטיס לא יאוחר מ 72 שעות ממועד ביצוע העסקה לרכישת כרטיס הטיסה; לעניין זה יראו כמועד ביצוע העסקה, בין היתר, את המועד המוקדם מבין מאלה: (1) מועד תשלום התמורה, כולה או חלקה, בעד כרטיס הטיסה; (2) מועד מסירת פרטי אמצעי תשלום בעד כרטיס הטיסה; (3) מועד אישור ההזמנה על ידי מוכר הכרטיס.

איתי עצמון: (ב) לא מסר מוכר הכרטיס את כרטיס הטיסה במועד כאמור בסעיף קטן (א), יראו, לעניין חוק זה, את שעת הטיסה שלטענת הנוסע נמסרה בכתב או בעל פה, בעת רכישת הכרטיס, כמועד הטיסה הנקוב בכרטיס הטיסה, אלא אם כן הוכיח מוכר הכרטיס כי מסר הודעה על מועד אחר.

איתי עצמון: (ד) במניין הימים והשעות לפי סעיף זה לא יובאו בחשבון ימי מנוחה כמשמעותם בפקודת סדרי השלטון והמשפט, התש"ח–1948.

איתי עצמון: (ה) על אף האמור בסעיף קטן (א), במקרה של כרטיס טיסה הנרכש כחלק מעסקה לרכישת חבילת תיור, שבו מוכר הכרטיס הודיע בכתב לנוסע לפני ביצוע העסקה כי מימוש העסקה מותנה בקיומה של קבוצה מינימאלית של רוכשים ואינו ודאי במועד הרכישה, מוכר הכרטיס ינפיק לנוסע כרטיס טיסה וימסור לו את הכרטיס לא יאוחר מ-14 ימים לפני מועד הטיסה או לא יאוחר מ-72 שעות ממועד ביצוע העסקה, המאוחר מבין השניים.

איתי עצמון: "

אתי בנדלר: אני רוצה להעיר שתי הערות ביחס לנוסח המוצע.

אתי בנדלר: בעקבות הערות שנשמעו בוועדה ומכתבים ששוגרו אליה, התכנסנו שוב עם נציגי משרד התחבורה והרשות להגנת הצרכן כדי לדון בטענות האלה.

אתי בנדלר: אחת הטענות היתה שלא ראוי לראות את עצם מועד מסירת פרטי אמצעי תשלום בעד כרטיס הטיסה כמועד עשיית העסקה כי לא פעם בשלב הראשון, כדי להתחיל להניע את התהליך, נוסע מתבקש למסור את פרטי כרטיס האשראי שלו אבל בפועל לא מחייבים אותו עד שמתקיימות נסיבות מסוימות.

אתי בנדלר: חשבנו שההערה הזו נכונה, ולכן מציעים למחוק את הפסקה הזאת.

אתי בנדלר: דבר שני, בסעיף קטן (ה) אנחנו מציעים את התיקון הבא: הרישא מדברת על חבילת תיור, שבמועד ההתקשרות המארגן אומר לנוסע: תדע, עד שאין מספר מינימלי של נוסעים לא מוציאים את הטיול.

אתי בנדלר: כל מי שנוסע לטיול מאורגן מכיר את הסיטואציה הזאת.

אתי בנדלר: ואז נשאלת השאלה: אם כך, מתי כן תחול חובה להנפיק כרטיס הטיסה?

אתי בנדלר: אנחנו מציעים שהוא ימסור לו את הכרטיס כשמימוש העסקה נעשה ודאי או לא יאוחר מ-14 ימים לפני מועד הטיסה, המוקדם מביניהם.

אתי בנדלר: זאת אומרת, ברגע שברור למארגן שיש לו את המינימום כדי להוציא את הקבוצה, הוא כבר צריך להנפיק כרטיס, או לא מאוחר מ-14 ימים לפני הטיסה – המוקדם מביניהם.

אתי בנדלר: סברנו שלא יכול להיות ש-14 ימים לפני מועד היציאה לטיול עדיין לא יהיה כרטיס טיסה בידי הנוסע.

אתי בנדלר: אם הנוסע הצטרף לטיול פחות מ-14 ימים לפני מועד הטיול - גם תופעות כאלה אנחנו מכירים - אנחנו מציעים שאם העסקה בוצעה פחות מ-14 ימים לפני מועד הטיסה, לא יאוחר מ-72 שעות ממועד ביצוע העסקה.

אתי בנדלר: אלה שלוש הסיטואציות ששייפנו לעומת הנוסח שהוצע בנוסח שהוקרא.

אתי בנדלר: הערה אחרונה: עדיין לא הצלחנו לגבש הצעה מוסכמת למקרים של נוסעים עסקיים.

אתי בנדלר: מה זה נוסעים עסקיים?

אתי בנדלר: נוסעים עסקיים הם כאלה שמשריינים להם טיסה למועד מסוים, שיכול להיות רחוק מאוד - בדרך כלל הם עובדים מול סוכנים במקרה הזה.

אתי בנדלר: הם אומרים: תשריין לי, אבל עדיין אל תחייב.

אתי בנדלר: אודיע לך בהמשך אם אני רוצה לנסוע בתאריך הזה או לא רוצה לנסוע בתאריך הזה, או שאני מבקש להקדים או לאחר.

אתי בנדלר: מתי תחול חובת הנפקת כרטיס במקרה הזה?

אתי בנדלר: אני מציעה שאם זו השאלה האחרונה שתישאר לוועדה לדון בה, נציין בדברי ההסבר שבעת הכנת הצעת החוק לקריאה השניה והשלישית הוועדה תדון, כי משרד התחבורה והרשות להגנת הצרכן טוענים שהם צריכים לקבל קצת יותר מידע על הפרקטיקות המסחריות במקרה הזה ועדיין אין להם את מלוא המידע הנדרש כדי לגבש עמדה בנושא הזה.

איתן כבל: תודה, אתי, על ההסבר המפורט והמלומד.

איתן כבל: זה מזכיר לי קצת, להבדיל, את הסיפור של מי שרוצה שישריינו לו דירה.

איתן כבל: זה על אותו משקל, רק בסכומים שונים.

איתן כבל: אנחנו עוסקים בזה בחוק מכר דירות.

איתן כבל: בא בן אדם ואומר: אבוא בעוד כמה ימים, תשריין לי.

איתן כבל: מה גבול הגזרה של השריון הזה?

איתן כבל: כי אנחנו רוצים לעזור ללקוח, אבל מצד שני אין לנו עניין לפגוע בעוסק.

איתן כבל: לכן הרצון שלנו הוא למצוא את נקודת האיזון, ואני מקווה שהיא תימצא.

איתן כבל: חברים יקרים, ממש בקצרה.

איתן כבל: טחנו את זה עד דק, אז בבקשה.

שירלי קציר: בוקר טוב, אני מייצגת היום את חברת התעופה בריטיש איירווייס ואיבריה איירלנייס, את חברת קלסיק אייר – שהיא מארגן תיירות, דלתה איירליינס – חברה אמריקנית, ארקיע, וויז אייר, ראיין אייר, אייר אירופה ופגסוס אייר ליין.

שירלי קציר: בפעם הקודמת הערתי מאוד קצרה, שלטעמי גם התקבלה על חברי הוועדה ועל אדוני.

שירלי קציר: ביקשתי להוסיף את המילה "במישרין" אחרי המילים "המוכר כרטיס טיסה לנוסע", משום שהמטרה היא לעמוד על אותו קשר ישיר בין מפעיל הטיסה, נותן שירותי סוכנות הנסיעות או המארגן, שמוכר את כרטיס הנסיעות לנוסע.

איתן כבל: צודקת, גברתי.

שירלי קציר: תודה.

אתי בנדלר: סעיף קטן (א).

איתן כבל: בבקשה, גברתי.

יעל אלטמן: תודה.

יעל אלטמן: אני מייצגת את פורום מנהלות הנסיעה העסקיות בישראל.

יעל אלטמן: מנהלת נסיעות היא פונקציה שיושבת בתוך החברה העסקית כחלק מהחברה ואחראית על כל האופרציה של רכש מוצרי התיירות.

יעל אלטמן: חשוב היה לי לדבר על סעיף 2א - כרטוס הכרטיס תוך 24 שעות.

יעל אלטמן: היום שוק הנסיעות העסקיות בישראל מגלגל כמעט 2 מיליארד דולר של הוצאות בשנה.

יעל אלטמן: הסעיף הזה הולך להכביד על החברות העסקיות.

יעל אלטמן: החברות החברות הגדולות – התעשייה האווירית, אלביט והחברות - אולי חברות התעופה יעשו להן waiver על הדבר הזה, אבל הפגיעה בכרטוס תוך 24 שעות היא עצומה לחברה.

איתן כבל: גברתי, אני חושב שהיועצת המשפטית של הוועדה הבהירה שעדיין אין לנו מענה הולם לעניין הזה, ונצטרך להתעמק בו בין הקריאה הראשונה לקריאה השניה והשלישית.

איתן כבל: אני מניח שהגופים הממשלתיים יאספו מספיק נתונים.

איתן כבל: כשהנושא הזה עלה בכלל שכחתי ממנו, ונכון, יש כאן שצריך לתת עליו את הדעת.

איתן כבל: אינני מקל ראש, ואני בטוח שגם חבריי חברי הכנסת אינם מקלים ראש בעניין הזה.

איתן כבל: באמת לקראת הקריאה השניה והשלישית, בעזרת השם, נעשה את המיטב כדי שזה נהנה וזה לא חסר, כמו שאני משתדל שהדברים יהיו.

איתן כבל: תודה לך, גברתי.

איתן כבל: בבקשה, אדוני.

דן פוגלמן: בוקר טוב.

דן פוגלמן: אני יועץ משפטי של אל על.

דן פוגלמן: אמרתי גם בדיון הקודם, הסעיף הרי נולד לא בגלל חברת אל על, למרות שאין לה שום בעיה עם הסעיף.

דן פוגלמן: אין לנו שום בעיה עם הסעיף בגלל שאנחנו לא אלה - - -

איתן כבל: בוא נקפוץ לבעיה.

דן פוגלמן: הבעיה היא שיש שני מועדים בחיים של עסקה לרכש.

דן פוגלמן: אחד זה הזמנה, שכולנו מכירים: מתקשרים למוקד ומזמינים, וכמו שאמרת, משריינים.

דן פוגלמן: עוד לא משלמים כלום.

דן פוגלמן: השני זה הכרטוס עצמו.

דן פוגלמן: כרטוס - פה נשארנו עם שני סעיפים, סעיף קטן (1) וסעיף קטן (3), שגם אם מישהו משלם דולר אני אמור לכרטס לו ותהיה לי סנקציה של 10,000 שקלים אם הטיסה תבוטל, כי רשום: "התמורה, כולה או חלקה".

אתי בנדלר: תפנה אותנו לחברה שמוכנה לכרטס תמורת דולר.

אתי בנדלר: אני רוצה מיד לקנות שם כרטיס.

דן פוגלמן: אבל זה מה שכתוב בסעיף.

אתי בנדלר: נכון, אבל - - -

שולי מועלם-רפאלי: השאלה היא אם הפרקטיקה הנוהגת היא זו או לא.

חמד עמאר: אם מכרטסים תמורת דולר, אז שנדע כאן.

איתן כבל: מכיוון שאני מכיר את הנהלת אל על, מי שיעשה את זה צפוי למאסר עולם עם עבודת פרך.

דן פוגלמן: אז אתמקד בסעיף השלישי.

דן פוגלמן: השלישי בעייתי יותר: "מועד אישור ההזמנה על-ידי מוכר הכרטיס".

דן פוגלמן: מה זה מועד אישור ההזמנה?

דן פוגלמן: כל מי שמתקשר ומזמין, ולא משלם אפילו דולר, לא משלם אגורה, מקבל מספר, מקבל אישור הזמנה.

דן פוגלמן: כולם הרי הזמינו וקיבלו אישור, עוד לא שילמו שקל.

דן פוגלמן: אנשים משריינים המון טיסות בכמה חברות, וגם באותה חברה.

דן פוגלמן: ברגע שאין תשלום תמורה וזו רק הזמנה, אז למה להגיד שצריך לכרטס?

דן פוגלמן: למה להביא כרטיס?

דן פוגלמן: אנשים מזמינים פי כמה וכמה ממה שהם מכרטסים, אז להגיד שמרגע שמישהו קיבל הזמנה - - -

איתן כבל: דן, העניין ברור.

איתן כבל: יש כאן טענה שאי אפשר להתעלם ממנה.

איתן כבל: בבקשה, גברתי.

אילנה מזרחי: אני מהרשות להגנת הצרכן.

אילנה מזרחי: אני רוצה להתייחס לדברים שעורכת הדין שירלי קציר אמרה.

אילנה מזרחי: היא ביקשה להוסיף את המילה "במישרין", ואני קצת חוששת שזה מנתק את החובה של חברת התעופה לכרטס כרטיס שלא היא נמכרה באופן ישיר.

אילנה מזרחי: זה קצת מרוקן מתוכן את הכרטיסים שצריכים להיות מכורטסים, שנמכרים על-ידי סוכנים.

איתן כבל: קודם כול, הטענה שאת מעלה היא חשובה.

איתן כבל: בשביל זה השיח, וצריך למצוא את האיזון.

איתן כבל: אם לא נצליח לעשות את זה היום, אז בהכנה לקריאה שניה ושלישית בוודאות צריך לתקן את מה שאת מעלה.

אתי בנדלר: אז כרגע אני מציעה לא להוסיף "במישרין", עד שיהיה לנו פתרון לעניין.

שירלי קציר: הסיבה שאנחנו מבקשים - - -

איתן כבל: גברתי, לא אמרנו שברגע זה גברתי מחממת מנועים.

איתן כבל: אמרנו שהטענה שלך נכונה, יש כאן עוד טענה, שהיא לא בהכרח אמורה לפרק את הטענה שלך.

איתן כבל: צריך לתת גם לה מענה.

שירלי קציר: אז למה למחוק?

שירלי קציר: אולי להשאיר - - -

שולי מועלם-רפאלי: את מבקשת להוסיף.

איתן כבל: גברתי, איננו פוסלים את עמדתך, זו פרקטיקה של עבודה.

איתן כבל: נשוב ונעסוק בעניין.

איתן כבל: כפי שאמרתי לך, הטענה שלך היא טענה מוצדקת על פניו, אבל יחד עם זאת הטענה שהועלתה על-ידי נציגת הרשות להגנת הצרכן היא לא פחותה ונצטרך למצוא את האיזונים הנכונים.

איתן כבל: זו בסך הכול פרקטיקה של עבודה, אל תהיי מוטרדת.

איתן כבל: אני מתנצל שתצטרכי לבוא שוב.

שולי מועלם-רפאלי: ולעניין שהעלה עורך הדין של אל על?

חמד עמאר: לגבי מועד אישור ההזמנה.

דן פוגלמן: אני יכול לתת דוגמה.

איתן כבל: אל תיתן לי דוגמאות.

איתן כבל: הבנו גם בלי הדוגמאות.

לאה ורון: יש שני מועדים: ההזמנה והכרטוס.

איתן כבל: אגיד לכם איך אני רואה את זה.

איתן כבל: בסוף יש שני צדדים; אני רואה איך אותם מוטיבים חוזרים כל הזמן, שמצד אחד אתה רוצה לעזור ללקוח אבל מצד שני צריך לשמור על האיזון לעוסק.

איתן כבל: באופן עקרוני, מבחינתי עסקה זה המועד שמשלמים, שבו מוסרים את פרטי הכרטיס.

איתן כבל: דרך אגב, בחוק אחר שאני מוביל, חוק המובילים; שם, למרות ששילמת, במקרים שצריך להרכיב ולפרק הם אומרים שמערכת היחסים מתחילה רק אחרי שזה הורכב.

איתן כבל: זה כל הזמן חוזר על עצמו בכל מיני צורות.

איתן כבל: כרגע אני מדבר בקול, אינני קובע מסמרות.

איתן כבל: יש כאן שני תהליכים: תהליך ההזמנה שבו אני אומר: שמור לי.

איתן כבל: זו לא הזמנה עסקית, כמו שהגברת תיארה.

איתן כבל: גם ללקוח צריך שיהיה איזשהו גבול, זה לא יימרח עד שהוא יסיים את השיחה עם אישתו.

איתן כבל: לי ברור שמהרגע שהכרטיס נמסר זו עסקה לכל דבר ועניין והוא חייב לכרטס במיידי.

איתן כבל: אני חושב ש-72 שעות זה זמן מאזן.

איתן כבל: על זה אני לא מתווכח בכלל.

איתן כבל: יחד עם זאת - אני חושב בקול - שהלקוח יכול שישמרו לו את ההזמנה הזו ליום או יומיים.

איתן כבל: אני שואל.

אתי בנדלר: אנשי עסקים הרבה פעמים יודעים - - -

איתן כבל: אני לא מדבר על אנשי עסקים.

חני סובול: אפתור לכם את הבעיה.

חני סובול: אני מנכ"לית התאחדות משרדי הנסיעות.

חני סובול: חברות התעופה ממילא לא משאירות את הכרטיס לעולם.

חני סובול: בכללי הכרטוס יש להם את הזמן שהזמנה יכולה לעמוד.

חני סובול: לפעמים זה רק 24 שעות ולפעמים זה יותר.

חני סובול: כך שאתם לא צריכים לדאוג לזה, חברות התעופה דואגות לזה שלא יהיו סתם ככה הזמנות בלי עסקה.

אתי בנדלר: אז אין בעיה.

חני סובול: נכון, אין בעיה.

איתן כבל: טוב שיש אנשי מקצוע סביב השולחן.

שולי מועלם-רפאלי: אז כן צריך את הסעיף הזה?

דן פוגלמן: יש בעיה אם הסעיף נשאר כמו שהוא.

שולי מועלם-רפאלי: לא הבנתי.

שולי מועלם-רפאלי: אם הזמנתי במקביל בשלוש חברות כדי לבחון מה הכי כדאי לי ולמשפחתי, מהנקודה שקיבלתי אישור על ההזמנה, תוך 72 שעות הם צריכים לכרטס לי, גם אם לא שילמתי, גם אם לא התקדמתי בעסקה?

חמד עמאר: היא אומרת שמורידים את ההזמנה תוך 24 שעות אם לא שילמת.

שולי מועלם-רפאלי: זאת אומרת, אתה אומר ש-72 השעות האלה, בתוכן כבר יקרה משהו – או שהם יבטלו או שאהיה חייבת לשלם.

איתן כבל: חברים יקרים, זו לא מקהלת צדיקוב פה.

שולי מועלם-רפאלי: צריך להבין את זה.

שולי מועלם-רפאלי: בתוך 72 השעות שנתנו יכול שיקרה שני דברים: שאני חייבת לשלם, ואז ברור שיש פה עסקה והם חייבים להוציא לי את הכרטיס; או שהם מעצמם יבטלו את זה, ואז ברור שאין כלום.

איתן כבל: בבקשה, חני.

חני סובול: אני רוצה להסביר את התהליך, יכול להיות שזה יעזור.

חני סובול: אדם ניגש לסוכנות נסיעות או שהוא קונה במישרין ממוקד שירות או לא משנה מאיפה ומזמין כרטיס.

חני סובול: יש לו הזמנה.

חני סובול: ואז, בהתאם לכללי הכרטיס, יש זמן לכרטוס; יש כרטוס שצריך להיעשות במיידי, יש כרטוס שנותן שבוע, יש כרטוס לאנשי עסקים שנותן הרבה יותר ומעבר, אבל ההזמנה קיימת.

חני סובול: לעתים ההזמנה נופלת, זה נכון, אבל זה במקרים מאוד ספורים וזו פררוגטיבה של חברת התעופה.

חני סובול: אם מסירים את סעיף 3 שמדבר על כרטוס ומועד אישור ההזמנה, אנחנו סוגרים את כל המערכת.

חני סובול: ברגע שיש תשלום, תוך 72 שעות מחויבים לכרטוס, ואני חושבת שבזה אנחנו סוגרים את האירוע.

איתן כבל: תודה, חני.

איתן כבל: זו גם דעתי, אלא אם כן מישהו מכם יצליח לשנות.

איתן כבל: הראש שלי כל הזמן במערכת יחסים שמתקיימת בין עוסק לבין לקוח.

איתן כבל: בבקשה.

אילנה מזרחי: אני חוששת מהדבר הבא, ואני חושבת שזו יכולה להיות בעיה למפעילי חברות הטיסה.

אילנה מזרחי: בסוף יש לכם לקוחות שעליהם אתם יותר סומכים, נוסעים מסוג מסוים, ואז המשמעות היא שהעסקה היא מרגע קבלת התמורה.

אילנה מזרחי: אני חושבת שגם אם משאירים את זה, עדיין יכולה להתפתח פרקטיקה שההזמנה לא תאושר עד שלא מתקבל חלק של התמורה, אבל להגיד שמועד העסקה יהיה מועד תשלום התמורה ורק אז זה מועד העסקה נראה לי מרחיק לכת.

אילנה מזרחי: אני לא מבינה איפה תהיה הבעיה.

אילנה מזרחי: יש לא מעט התקשרויות שיש חובות והכספים ניתנים אחרי זה.

אילנה מזרחי: אני מזכירה לייעוץ המשפטי לוועדה שבאחת מהשיחות הראשונות שלנו בדיונים הפנימיים דיברנו על מועד העסקה והתלבטנו רבות מה להכניס ומה לא.

אילנה מזרחי: אבל היה לנו ברור כבר אז שאנחנו לא רוצים לתת אמרה נורא מצמצמת, רק לעניין התמורה, ולכן זה התפתח למניה של עוד כמה אפשרויות.

אילנה מזרחי: עכשיו להוריד את האפשרויות ולהישאר רק עם הדבר הזה, בעיניי זה קצת בעייתי.

איתן כבל: תודה.

איתן כבל: דן, אתה סיימת.

דן פוגלמן: משפט.

דן פוגלמן: לא מכיר שום מקרה בחוק הישראלי שביצוע העסקה - - -

איתן כבל: דן, עזוב, הבנו.

חמד עמאר: שאלה אליך, דן: כמה זמן מחזיקה הזמנה?

דן פוגלמן: תלוי, זה משתנה מהזמנה להזמנה.

חמד עמאר: בדרך כלל ההזמנה שלכם דרך האינטרנט נופלת אחרי 24 שעות.

דן פוגלמן: זה תלוי במבצע.

חמד עמאר: אם לא שילמת – 24 שעות ונופלת.

איתן כבל: חבר'ה, בואו נתקדם.

איתן כבל: בבקשה.

גיל סתיו: אני סמנכ"ל שיווק לישראל.

גיל סתיו: אני רוצה להתייחס להיבט של החבילות, ומשם נוכל להקיש על הטיסות.

גיל סתיו: קודם כול, אני מסכים עם העיקרון של משרד התחבורה, אני רק רוצה להבהיר.

גיל סתיו: יש שלושה שלבים בהזמנת חבילה.

גיל סתיו: הדבר הראשון הוא ביצוע ההזמנה – הכוונה היא לבקשה.

גיל סתיו: יש תהליך עד שהספק מאשר את החבילה, אם מדובר על הופעה או משהו מורכב.

גיל סתיו: לכן השלב שאליו אנחנו צריכים להתייחס, לטעמי, הוא רגע אישור העסקה.

גיל סתיו: זאת אומרת יש שלב שבו ביצעתי הזמנה, שהיא בעצם בקשה - עד לרגע הזה שני הצדדים לא מחויבים אחד לשני.

גיל סתיו: ברגע שההזמנה אושרה תחול חובת 72 השעות.

אתי בנדלר: אבל זה מה שכתוב כאן, זה מה שמוצע.

גיל סתיו: לא.

גיל סתיו: זה מתייחס רק להזמנה קבוצתית.

גיל סתיו: זה לא מתייחס להזמנה של חבילות, מופעים או כל הזמנה מורכבת אחרת.

אתי בנדלר: מה מתייחס רק להזמנה קבוצתית, מה שאתה מציע או מה שמוצע כאן?

גיל סתיו: מה שמוצע כאן.

אתי בנדלר: ממש לא.

גיל סתיו: כן, כי כתוב מביצוע ההזמנה.

גיל סתיו: ההצעה שלנו היא לשנות את האמירה "ביצוע ההזמנה" ל"אישור ההזמנה".

גיל סתיו: ברגע שאושרה ההזמנה ניתן התשלום.

איתן כבל: בבקשה, דובר אחרון ואני מסכם.

דוד מלובני: אנחנו עמותת תעופה נבונה, אנחנו מייצגים צרכנים בישראל, באירופה ובארצות הברית.

דוד מלובני: אחד הדברים הכי חשובים שהיועצת המשפטית אתי דיברה עליהם זה נושא השריונים לאנשי עסקים.

דוד מלובני: נוצר מצב בישראל שיש אנשים ששריינו או קנו כרטיסים ומאלף ואחת סיבות לא יכולים לטוס וחברות התעופה פשוט גוזרות אותם.

איתן כבל: לא נעסוק בזה עכשיו.

דוד מלובני: אם הוועדה תחיל כללים של אפשרות של שינוי כרטיסים או עברת כרטיס מלקוח ללקוח - - -

איתן כבל: יש לי הצעת חוק כזאת.

דוד מלובני: 80% מהבעיות שאנחנו מדברים עליהן ייפתרו.

איתן כבל: כבר חזרתי ואמרתי שהנושא הזה יידון בין הקריאה הראשונה לבין השניה והשלישית מכיוון שאנחנו צריכים לקבל יותר מידע.

איתן כבל: דבר שני, יש לי הצעת חוק שלי, חני מכירה אותה, לגבי שינוי פרטי כרטיס.

איתן כבל: אגיד רק במשפט, אינני רוצה לפתוח את זה: הבעיה היא לא מקומית.

איתן כבל: קל לנו לבוא לחברות הישראליות ולפעול על פי הכללים האלה, אלא שהבעיה הגדולה היא שרוב הטיסות הן של חברות מחו"ל, אז זה לא הוגן.

איתן כבל: אתה צודק שצריך לשנות את הפרקטיקה.

איתן כבל: תאמין לי, בדקתי את זה.

איתן כבל: אין לי עניין שיכדררו אותי, אם הייתי יכול לקדם את זה – אבל יכול להיות שבין קריאה ראשונה לשניה ושלישית, אם יסתבר שאפשרי, אולי נחזור לפרקטיקה שדיברנו.

דוד מלובני: 90% מהבעיות זה בזה.

איתן כבל: לקריאה השניה והשלישית.

איתן כבל: דובר אחרון ואז אתן לאיתי לדבר ואני מסכם את הנושא.

איתן כבל: בבקשה.

ערן וולף: אני סמנכ"ל המועצה לצרכנות.

ערן וולף: אדוני היושב-ראש, יש לנו לא מעט פניות שמגיעות אלינו בתחום הזה, מטבע הדברים.

ערן וולף: זה נושא בוער.

איתן כבל: כמה פניות יש לכם?

ערן וולף: קרוב ל-2,000 מגיעות כבר לתלונות.

ערן וולף: הפניות הן פניות להתייעצות.

איתן כבל: על מה?

ערן וולף: על התחום באופן כללי, אבל חלק לא קטן מהן - לפחות 15% מתוכן – עוסקות באיחורים ועיכובים, בתחום שאנחנו דנים בו.

ערן וולף: אני מציין את זה כי זה נושא שחשוב לצרכנים.

ערן וולף: אני מבקש להדגיש שני נושאים.

ערן וולף: אחד, למזער למינימום את הזמן.

ערן וולף: בעת הבדיקה הפרקטית שדיברתם עליה, אני מבקש שייבדק גם נושא מזעור הזמן.

ערן וולף: אני לא יודע אם צריך 72 שעות, אולי אפשרי פחות, אם פרקטית זה אפשרי.

ערן וולף: המינימום זה הרצוי מבחינתנו.

ערן וולף: הדבר השני – ראיתי פה גם הצעה של משרד התחבורה - לוודא שבמניין הימים לא יובאו בחשבון ימי מנוחה כמשמעותם בפקודת סדרי השלטון, כדי שלא יהיה מצב שיתארך יתר על המידה.

ערן וולף: לקחת את העניין הזה בחשבון.

שולי מועלם-רפאלי: ההערה האחרונה לא היתה ברורה.

איתן כבל: איתי, בבקשה.

איתי עצמון: מה שאני מציע, בהתחשב במה ששמענו כאן, הוא לאחד את פסקאות (2) ו-(3) למועד אחד.

איתי עצמון: כלומר, שיראו את מועד ביצוע העסקה לעניין הזה כמועד אישור ההזמנה על-ידי מוכר הכרטיס, כאשר באותו מועד נמסרו גם פרטי אמצעי התשלום של הנוסע בעד כרטיס הטיסה.

איתי עצמון: כלומר, באותו מועד, גם את המועד הזה יראו כמועד ביצוע העסקה.

דן פוגלמן: אבל אם אין תמורה, אז למה?

איתי עצמון: יש אמצעי תשלום.

אתי בנדלר: מסרו לכם כבר את הכרטיס כדי שתחייבו אותו.

איתי עצמון: אישרתם את ההזמנה, יש אמצעי תשלום.

אתי בנדלר: אחרת לא תחייבו במשך כמה ימים, והנה לכם אפשרות לברוח מהחובה לכרטס.

איתן כבל: בבקשה, משפט.

אילנה מזרחי: יחסים חוזיים בין עוסק לבין צרכן – ושוק התעופה בעניין הזה לא שונה משאר השווקים - לא מתבטאים דווקא במועד התשלום.

אילנה מזרחי: יש הרבה עסקאות חוזיות שעניין התשלום הוא לא מועד יצירת העסקה, ואתם לא שונים בהקשר הזה.

איתן כבל: תודה, איתי.

איתן כבל: אני חושב שההצעה שהציע איתי מגשרת בצורה הוגנת על העניין.

איתן כבל: אם יסתבר לנו בין הקריאה הראשונה לשניה והשלישית שמשהו פה פוגעני מדי - נעלה את זה שוב.

איתן כבל: לא נחשוש מלעשות שינויים, אם צריך, אבל נכון לרגע זה, זו ההצעה שאני מעלה להצבעה.

לאה ורון: חבר הכנסת יונס מצביע במקום ג'מאל זחאלקה.

איתן כבל: מי בעד ההצעה?

איתן כבל: מי נגד?

איתן כבל: בעד הסעיף – פה אחד

איתן כבל: סעיף א2 נתקבל.

איתן כבל: תודה רבה, הצעת משרד התחבורה אושרה פה אחד.

אתי בנדלר: אני רוצה להבהיר על מה הוועדה הצביעה.

אתי בנדלר: סעיף 2א חדש המוצע, שעניינו חובת מסירת כרטיס טיסה, בנוסח שהוקרא על-ידי איתי ובשינויים אלה: בסעיף קטן (א) יהיו שתי פסקאות לעניין מועד ביצוע העסקה, בין היתר: (1) כפי שכתוב; (2) יאחד את פסקאות (2) ו-(3) שהוצעו מלכתחילה.

אתי בנדלר: זה יהיה מועד אישור ההזמנה על-ידי מוכר הכרטיס ומסירת פרטי אמצעי תשלום בעד כרטיס הטיסה.

אתי בנדלר: בסעיף קטן (ה) השינויים הם שמוכר הכרטיס ינפיק לנוסע כרטיס טיסה וימסור לו את הכרטיס כשמימוש העסקה נעשה ודאי או לא יאוחר מ-14 לפני מועד הטיסה, המוקדם ביניהם; ואם העסקה בוצעה פחות מ-14 ימים לפני מועד הטיסה – לא יאוחר מ-72 שעות ממועד ביצוע העסקה.

אתי בנדלר: זה הנוסח.

איתן כבל: תודה, גברתי.

איתן כבל: יש כאן סטודנטים לעבודה סוציאלית מהמרכז האקדמי רופין.

איתן כבל: אני מקווה שאתם נהנים.

איתן כבל: הגעתם ישר לדיוטי פרי בדיון הזה, אז תיהנו.

איתן כבל: אם מישהו מכם ירצה לשאול שאלה או להתייחס, תרגישו חופשי לעשות זאת ונשמח להתייחס.

איתן כבל: בואו נמשיך.

איתי עצמון: "תיקון סעיף 3. 2.

איתי עצמון: בסעיף 3(א)(1) לחוק העיקרי – (1) בפסקה (א), בסופה יבוא "אלא אם כן מתן מזון ומשקאות, כשלעצמו, עלול לגרום לעיכוב נוסף בהמראת הטיסה; לעניין זה, חובת ההוכחה כי היה עלול להיגרם עיכוב כאמור תחול על מפעיל הטיסה או על המארגן "; (2) בפסקה (ב), בסופה יבוא "ואולם, בוטלה טיסה בשל נסיבות כאמור בסעיף 6(ה)(1) – עד שלושה לילות;".

איתי עצמון: אסביר בקצרה, ואגיד קודם כול שזו הצעה שביקשו נציגי משרד התחבורה להוסיף להצעת החוק.

איתי עצמון: עניינו של הסעיף הוא בסוגי ההטבות שנוסעים יכולים לקבל לפי החוק העיקרי.

איתי עצמון: ההטבות כוללות, בין היתר, שירותי סיוע בלא תשלום.

איתי עצמון: בין שירותי הסיוע נכללים מזון ומשקאות, בהתאם לזמן ההמתנה.

איתי עצמון: התוספת כאן נועדה למנוע חלוקת מזון ומשקאות כאשר עצם מתן המזון עלול לגרום כשלעצמו לעיכוב נוסף בהמראת הטיסה.

איתי עצמון: זו הבהרה אחת שביקש משרד התחבורה.

איתן כבל: אני כבר מודיע שתמיד, אם יצטרכו, זה יגרום לעיכוב.

אתי בנדלר: לכן יש את התוספת שאנחנו הצענו להוסיף להצעה של משרד התחבורה.

איתן כבל: אם הם צריכים להביא משהו בוודאי יגידו שזה יגרום לעיכוב, לא משנה אם תהיה שם עוד שעתיים.

איתי עצמון: אבל הם יצטרכו להוכיח את זה.

אתי בנדלר: בדיוק כך.

אתי בנדלר: לכן הוספנו את חובת ההוכחה על מפעיל הטיסה.

איתי עצמון: התוספת הבאה נוגעת לאירוח בבית מלון.

איתי עצמון: אקרא את הפסקה עם התיקון המוצע.

איתי עצמון: "אירוח בבית מלון.

איתי עצמון: אם נדרשת שהיה של לילה אחד או יותר או אם נדרשת שהייה ארוכה מהשהייה שתכנן הנוסע, בחוק זה "שירותי לינה", ואולם בוטלה טיסה בשל נסיגות כאמור בסעיף 6(ה)(1) – עד שלושה לילות".

איתי עצמון: בסעיף 6(ה)(1) מדובר על כוח עליון.

איתי עצמון: אם נציג משרד התחבורה ירצה להשלים – מדובר על הצעה שלכם – את ההסבר שפרסתי כאן.

רון חלפון: אתחיל מההצעה השניה.

רון חלפון: אנחנו מדברים על מקרים שבהם יש עיכוב או ביטול טיסה בשל כוח עליון, שהוא לא בשליטת המפעיל האווירי, וצריך לקצוב באיזשהו אופן את הזמן שבו מפעיל הטיסה מלין את הנוסעים בבית מלון.

רון חלפון: זה לא יכול להימשך, לא חודש ולא שבוע, צריך לתחום את זה.

רון חלפון: גם למפעיל נגרמו נזקים, ואנחנו לא חושבים שיש סיבה להמשיך את זה לנצח.

רון חלפון: ההצעה לתיקון התקנה האירופית, שהחוק מבוסס על פיה, מציעה גם היא שלושה ימים.

רון חלפון: שם יש מגבלה של 100 יורו ללילה, אנחנו חושבים שאין צורך בזה, אבל מבקשים שזה ייתחם בזמן.

רון חלפון: בנוגע להצעה הראשונה: אני לא מסכים שתמיד חברת התעופה תמיד תגיד שזה מעכב אותה, כי זו פרקטיקה נוהגת – ברגע שיש עיכובים נותנים סנדוויצ'ים ונותנים שתיה.

רון חלפון: עשו גם לפני חוק טיבי.

רון חלפון: נראה לנו לא סביר, וזה גם מבוסס על התקנה האירופית כנוסחה היום, שאם יש להם סלוט ועכשיו סוף סוף הטיסה יוצאת יעכבו אותה בשביל לחלק סנדוויצ'ים.

רון חלפון: זה לא סביר, אנחנו חושבים שזה פוגע בנוסע בסופו של דבר.

איתן כבל: תודה.

איתן כבל: בבקשה, גברתי.

שירלי קציר: לעניין הפטור שיש לחברות התעופה במצבים של כוח עליון והחובה של חברות התעופה לתת אירוח בבית מלון לנוסע על חשבונם.

שירלי קציר: כשמדובר במקרה שבו חברת התעופה נפגעת - לפעמים עוד יותר אפילו מהנוסע כי היא צריכה לדאוג ל-300 נוסעים בכל טיסה - - -

איתן כבל: שיתחילו להכניס שניים במטוס.

איתן כבל: איזו מין טענה זאת?

שולי מועלם-רפאלי: מה מציעה גברתי?

שירלי קציר: כבודו, מדובר בנסיבות שבהן הטיסה בוטלה מכוח עליון, לא מחמת משהו שגרמה חברת התעופה.

שירלי קציר: נאמר לצורך הדיון, התפרצות הר הגעש באיסלנד שהיתה בתקופתו, שאז כל נמלי התעופה שותקו וחברות התעופה נאלצו לממן אירוח לנוסעים בבתי מלון על חשבונם בלי הגבלה, לא של סכום ולא של זמן.

איתן כבל: רק חברות שאת מייצגת אותן נאלצו או חברות שטסו לשם מכל העולם?

שירלי קציר: זה פגע בעיקר באירופאיות, כי האמריקניות הפסיקו לעשות טיסות ישירות.

שירלי קציר: זה הרבה מהלקחות שלנו.

שולי מועלם-רפאלי: מה את מציעה?

שירלי קציר: אני מציעה להגביל את זה ל-24 שעות, ואומר מדוע.

שולי מועלם-רפאלי: ומה יעשה האדם אחרי 24 שעות?

שירלי קציר: למה זה אחריות של חברת התעופה?

איתן כבל: את קראת לי "כבודו" אז אני קורא לך "גברתי".

איתן כבל: גברתי תדע שהבקשה היתה ניסיון לא מוצלח.

איתן כבל: זאת פרקטיקה אחרת, גברתי רוצה להתעסק בה במקום אחר – תבוא במקום אחר.

איתן כבל: זה לא הזמן עכשיו לשנות דרך הסעיף הזה עניין שכבר משנה את כל הפרקטיקה העולמית.

איתן כבל: נהיה אחראים על התפרצות של ווזוב באיטליה.

איתן כבל: חברים, זה לא מקובל עלי, אני גם לא אוהב את זה.

איתן כבל: טענתך היא טענה, אינני מקל בה ראש, אבל רוטשילד לא עבר פה ברחוב.

שירלי קציר: יעשו ביטוח.

איתן כבל: יש לי שאלה אלייך: העניין הזה עלה השבוע?

שולי מועלם-רפאלי: לחברות התעופה יש ביטוח, למה לגלגל את זה על הנוסע?

שולי מועלם-רפאלי: הרי חברת התעופה מול חברות הביטוח שלה היא עולם הרבה יותר חזקה.

שולי מועלם-רפאלי: עכשיו את רוצה שכל אחד מ-300 האנשים בטיסה שלך יפנה לביטוח שלו?

שולי מועלם-רפאלי: מזל שאנחנו בוועדת הכלכלה שיודעת איך זה מתנהל.

אתי בנדלר: אני רוצה לומר משהו על התהליך.

אתי בנדלר: הצעת החוק של חבר הכנסת טיבי הציעה רק הטבות לנוסע שנפגע, כתוצאה מהניסיון שנצבר ביישום החוק הזה, במקום שראו שיש קשיים והנוסע לא הוגן בצורה מספקת.

איתן כבל: אגיד לך מה מעצבן אותי - אם אני באוטו עכשיו ויש פקק ולא הצלחתי להגיע לטיסה - הפרקטיקה שכל הזמן מנסים לחמוק.

איתן כבל: ב-99% מהמקרים הפרקטיקה הנוכחית קובעת שהלקוח הבודד לא יודע מה לעשות, בעיקר אם הוא תקוע באיזושהי מדינה.

שירלי קציר: אבל פה זה לא באשמה של חברת התעופה.

איתן כבל: שום דבר לא באשמתכם.

אתי בנדלר: הייתי בתחילת התייחסותי.

אתי בנדלר: חבר הכנסת טיבי נפגש עם נציגי משרד התחבורה, שביקשו ממנו בהזדמנות זו אולי גם להקל בנקודות מסוימות על החייבות בפיצוי בעניין הזה.

אתי בנדלר: הוא אמר שהוא ישקול את העניין, וכך נכנסה ההצעה של משרד התחבורה להצעתו של חבר הכנסת טיבי.

אתי בנדלר: היום הדין, שתואם למיטב ידיעתי גם את הדירקטיבה האירופית, קובע שבמקרה של טיסה שבוטלה יש לנוסע מספר הטבות שעומדות לזכותו.

אתי בנדלר: ומה הן ההטבות באופן כללי?

אתי בנדלר: שירותי סיוע ללא תשלום.

אתי בנדלר: שירותי הסיוע כוללים מזון, אירוח בבית מלון, הסעה מנמל התעופה למלון, שירותי תקשורת, השבת תמורה או כרטיס טיסה חלופי - לפי בחירת הנוסע - ופיצוי כספי שקבוע בחוק עצמו.

אתי בנדלר: אלה שלושת סוגי ההטבות שמנויות היום בחוק, שלהן זכאי נוסע שהטיסה שלו בוטלה.

אתי בנדלר: לזכות לקבל פיצוי כספי הוכנס בחוק סייג, התואם את הדירקטיבה האירופית, ואומר שבמקרה של כוח עליון הוא לא יהיה זכאי לפיצוי כספי אבל הוא יהיה זכאי לכל יתר אר ההטבות.

אתי בנדלר: כפי שנמסר לי על-ידי עורך דין חלפון – לא בדקתי את זה באופן אישי - עכשיו יש הצעה לתקן את הדירקטיבה האירופית ולהגביל שם את השהות בבית מלון בנסיבות של כוח עליון לשלושה ימים, ואנחנו חלוצים לפני המחנה, אם זה יתקבל, עוד לפני שהדירקטיבה האירופית תוקנה.

אתי בנדלר: היום אין הגבלה בדירקטיבה האירופית על נושא של הלנה של נוסע שנתקע באיזשהו מקום.

אתי בנדלר: עוד לפני שהם מתקנים, כאן כבר מוצע לתקן את זה ולהגביל את הזכות.

אתי בנדלר: באה עורכת הדין קציר ואומרת: אתם תלכו חלוץ לפני המחנה ותגבילו בכלל את הזכות בעניין הזה.

אתי בנדלר: אני חושבת שעצם הדרישה לא הוגנת, משום שאת יודעת שזה לא תואם את הדירקטיבה האירופית.

אתי בנדלר: היו דיונים רבים בשאלה הזאת, האם נכון להטיל את החובה הזאת על חברות התעופה או לא, ובסופו של דבר הוחלט לפטור אותן אך ורק מפיצוי כספי.

אתי בנדלר: אז בהזדמנות חגיגית זו, שמשרד התחבורה מבקש לבוא לקראת חברות התעופה ולהגביל את תקופת ההלנה לשלושה ימים, כשאפשר היה לשקול בכלל אם יש מקום לעשות את זה, אז את אומרת לבטל לגמרי?

אתי בנדלר: לי זה נראה לא ראוי.

שירלי קציר: גברתי, מה דעתך אם הנוסע הוא ישראלי והביטול הוא פה בישראל, אז יש מקום לפטור מבית מלון?

איתן כבל: גברתי, די.

איתן כבל: הבנו.

רון חלפון: זה נכון שהחוק הישראלי והתקנה האירופית לא מגבילים בזמן.

רון חלפון: בית המשפט פירש את זה בהרבה מקרים שכאשר אין מועד – אז מועד סביר.

רון חלפון: במקרה של צוק איתן, בית-המשפט אמר: לילה אחד זה מספיק.

אתי בנדלר: אם מאפשרים לנוסע לחזור.

שולי מועלם-רפאלי: לא משאירים אותו ברחוב אחרי לילה אחד גם לדעת בית-המשפט, אני מניחה.

רון חלפון: לא סיימתי.

רון חלפון: אני לא סבור שיום אחד זה מספיק, אבל מה שאני אומר זה שלא שיש עכשיו הוראה שהיא לטובת חברת התעופה, אלא החוק קובע מה הקו.

רון חלפון: לא בית-המשפט יקבע אם לילה אחד זה מספיק או חמישה לילות.

רון חלפון: ברגע שקובעים שלושה לילות אז מצד אחד, חברות התעופה יודעות כמה הן צריכות לשלם; מצד שני, הנוסע יודע כמה הוא צריך לקבל.

רון חלפון: היו המון פסקי דין שדיברו על לילה אחד, לכן ברגע שמעלים את זה לשלושה ימים אז מצד אחד מעלים את זה לשלושה ימים ומצד שני תוחמים את זה בזמן.

רון חלפון: לכן אני חושב שההצעה שלנו היא סבירה והיא גם מתבססת על התקנה האירופית.

איתן כבל: חברים, אין לי כוונה בחוק הזה לפתוח את כל היריעה שנוגעת לעניין.

איתן כבל: אם חברות התעופה מוצאות את עצמן נפגעות, יתכבדו ויבואו לפני משרד התחבורה ויבקשו לפתוח את כל הנושא.

איתן כבל: זה עולם תוכן שלם, אני בוודאי לא צריך לומר את זה לך.

איתן כבל: אם יש בעיה - צריך לתת לה המענה.

איתן כבל: פה אין לי כוונה, מעבר למה שאנחנו עוסקים.

איתן כבל: בסך הכול הכללי הכוונה - גם כוונתו של חבר הכנסת טיבי בהצעתו - היא לא להתעסק במקרים יוצאי הדופן.

איתן כבל: אנחנו עוסקים בפרקטיקה שקיימת, מתכתבת בדרך כלל מדי זמן.

איתן כבל: זה לא שהעולם עצר מלכת עכשיו.

איתן כבל: בבקשה, חבר הכנסת חאג' יחיא.

עבד אל חכים חאג' יחיא: אנחנו מדברים על מקרה של כוח עליון והמקרים האלה הם מקרים בודדים, הם לא קורים בכל יום.

עבד אל חכים חאג' יחיא: כל עוד שאני בתקופה שאני מבלה באותו מקום ולא הגיע זמן הטיסה שלי, זה עדיין לא נחשב, כי אני נמצא.

עבד אל חכים חאג' יחיא: ברגע שאני רוצה לחזור – הרי כל בן אדם שרוצה לחזור, יש לו כבר תוכניות.

עבד אל חכים חאג' יחיא: אני חושב שכל עוד לא מתאפשר לו לעלות למטוס ולחזור ליעדו הוא צריך לקבל את השירות.

עבד אל חכים חאג' יחיא: אי אפשר להגיד: שלושה ימים; ואם ביום הרביעי הוא עדיין לא יכול לטוס, מה הוא יעשה?

עבד אל חכים חאג' יחיא: אם זה בסוף תקופת הבילוי ואין לו כסף עליו, מה הוא יעשה?

עבד אל חכים חאג' יחיא: אני אומר שכל עוד הוא לא יכול לטוס.

עבד אל חכים חאג' יחיא: מבחינתי, אפילו אם הוא יכול לטוס בטיסה חלופית.

עבד אל חכים חאג' יחיא: היה לי מקרה שהייתי באיטליה, הייתי צריך לחזור ממילנו והיה שלג וערפל וסגרו את נמל התעופה.

עבד אל חכים חאג' יחיא: הציעו לי לעבור דרך טורקיה או דרך פריז ולהגיע הביתה.

עבד אל חכים חאג' יחיא: מבחינתי, זה פתרון.

עבד אל חכים חאג' יחיא: אני לא יכול להגיד שלא נתנו לי את הפתרון.

עבד אל חכים חאג' יחיא: אבל כל עוד אני לא יכול לטוס, לא יכול ללכת למקום אחר – אני צריך לקבל את השירות.

עבד אל חכים חאג' יחיא: זו דעתי.

איתן כבל: מה שאומר חבר הכנסת חאג' יחיא, שיכול להיות שיש שלג כבד והוא צריך למצוא את עצמו נושא בכל ההחזרים.

איתן כבל: יכול להיות מצב שאין לו כסף, הוא תקוע.

עבד אל חכים חאג' יחיא: או שמציעים טיסות חלופיות ממקום אחר, קרוב.

חמד עמאר: אין חלופיות.

עבד אל חכים חאג' יחיא: כל עוד אני לא יכול לחזור אני צריך לקבל.

חמד עמאר: כל עוד לא נותנים לו פתרון צריכים לפצות אותו.

שולי מועלם-רפאלי: בפרקטיקה, חברות התעופה לא ישאפו לקצר את זה כמה שיותר?

איתן כבל: לדעתי, כן.

שולי מועלם-רפאלי: גם לדעתי.

שולי מועלם-רפאלי: לכן נראה היה לי ששלושה ימים זה - - -

איתן כבל: תקנו אותי אם אני טועה, ארגוני הצרכנות למיניהם: זה לא המרכיב הראשי של התלונות.

איתן כבל: אחרי שלושה ימים זה נדיר מאוד שאנשים מוצאים את עצמם - - -

קריאה: מאוד נדיר.

איתן כבל: אני חושב שהמספר של שלושה ימים הוא סביר.

איתן כבל: אם בין הקריאה הראשונה לשניה והשלישית יבואו אלה שמקבלים את התלונות מהציבור – עורך דין חלפון, תבוא למשרד ותברר אם יש תלונות, אצלכם ברשות או במקום אחר – ויגידו: יש פה סיפור שלא העלינו על דעתנו - כי הנחת העבודה היא שהאינטרס של חברת התעופה היא להטיס אותך מהר ככל יכולתן.

עבד אל חכים חאג' יחיא: לכן העיקרון של ההגבלה, מבחינה פרקטית: יש מקרים שהיה צריך יותר משלושה ימים?

קריאה: זה נדיר מאוד

עבד אל חכים חאג' יחיא: זה נדיר מאוד, אז למה להגביל?

שירלי קציר: למה לא?

עבד אל חכים חאג' יחיא: למה להגביל?

עבד אל חכים חאג' יחיא: מה, אזרוק אותו לרחוב אחרי שלושה ימים?

חמד עמאר: כל עוד לא מאפשרים לו טיסה חליפית, מה הוא יעשה?

שירלי קציר: יש נקודת איזון.

איתן כבל: אני לא רואה מצב שחברת התעופה שכחה אותו במלון.

איתן כבל: האינטרס שלה הוא להעלות אותו, זה יותר זול לה.

חמד עמאר: נכון.

חמד עמאר: אבל אם אין לה את האפשרות הזאת?

עבד אל חכים חאג' יחיא: יש לו גם תוכניות בבית.

שולי מועלם-רפאלי: אני פוחדת מהסיטואציה ההפוכה.

שולי מועלם-רפאלי: אתה אמרת: אין לי בעיה לטוס דרך פריז; מישהו יגיד שאם זו לא טיסה ישירה אז - - -

חמד עמאר: לא, נגביל את זה ככה בחקיקה.

איתן כבל: בבקשה.

אילנה מזרחי: מאוד אשמח את תינתן לנו אפשרות לבדוק לקראת הקריאה השניה והשלישית.

אילנה מזרחי: קודם כול, לראות מה קורה בעולם בכלל ולא רק בהצעות החדשות של הדירקטיבה האירופית.

אילנה מזרחי: דבר שני, אני מסכימה עם מה שאתה אומר, שיש לחברת התעופה אינטרס.

אילנה מזרחי: אבל את האינטרס הזה אתה מגביל לשלושה ימים עכשיו.

אילנה מזרחי: נגיד שבשלושה ימים האלה - - -

איתן כבל: עמדתך ברורה לי.

איתן כבל: גם אתי אמרה לי את זה ואמצא את נקודת האיזון.

איתן כבל: בבקשה, אחרון ואני רוצה להביא סיכום לדברים שחבר הכנסת חאג' יחיא העלה.

דן פוגלמן: הסעיף מדבר על כוח עליון.

דן פוגלמן: לא בכל אירוע לא נעים יש מישהו אשם.

איתן כבל: אין קשר לאשמה.

דן פוגלמן: נוסע שקנה כרטיס ב-200 דולר, אי אפשר לשכן אותו לתקופה בלתי מוגבלת.

דן פוגלמן: חסרה לי פה האבחנה איפה הנוסע תקוע.

דן פוגלמן: אם הוא בחו"ל – אז הוא בבעיה וצריך לעזור לו ולפתור את הבעיה; אבל אם הוא ישראלי שתקוע בארץ – אין סיבה לשכן אותו במלון.

דן פוגלמן: להיפך, אם מדובר באירופאי שנמצא - - -

קריאות: - - -

איתן כבל: יש לי שאלה אליך: כמה מקרים היו שבאו אליכם ומבקשים - - -

דן פוגלמן: בית מלון בארץ.

דן פוגלמן: המון, עשרות.

איתן כבל: אם הוא גר בקרית שמונה?

דן פוגלמן: מסיעים אותו.

שירלי קציר: אז מסיעים אותו.

איתן כבל: סליחה, זה חלק מהעניין.

איתן כבל: אל תהיה מודאג; אני מראש העין, אני לא מבקש לגור במלון ביהוד.

דן פוגלמן: אבל זה החוק וזה מה שקורה היום.

שירלי קציר: אדוני, זה קורה.

איתן כבל: חברות וחברים, אני לא מוכן לזה.

איתן כבל: בעקיפין – וזה גם מה שגברתי אמרה - אנחנו פתאום כאילו לא שמים לב ומצמצמים ומצמצמים.

איתן כבל: זה לא מקובל עלי.

אתי בנדלר: אני רוצה לתת דוגמה.

אתי בנדלר: מישהו גר בקרית שמונה וטיסה בוטלה וצפוי שהיא תהיה למחרת.

אתי בנדלר: אז מה תגידי לו, לך הביתה?

אתי בנדלר: צריך לדון בכל ההשלכות של זה.

איתן כבל: אני רוצה להזכיר: הצעת החוק הזו באה להיטיב.

איתן כבל: אין לי כוונה שבסוף הדיון זה יהיה חוק השטוזה.

איתן כבל: זה חוק טיבי, לא חוק השטוזה; אנחנו לא באים לדפוק את הלקוח, אנחנו באים לעזור ללקוח.

איתן כבל: בבקשה, משפט אחרון, עורך הדין חלפון.

רון חלפון: האמירה כאילו אנחנו לוקחים משהו בלתי מוגבל ומצמצמים אותו לשלושה ימים – בפועל, מה שנתנו בצוק איתן זה לילה אחד בלבד, גם אם היה צורך ביותר, והשאר היה על חשבון הלקוח.

רון חלפון: אנחנו רוצים להעלות את זה לשלושה ימים.

אתי בנדלר: לא, אתה כותב: עד שלושה ימים.

אתי בנדלר: זו ההצעה שלך, זה לא מדויק מה שאתה אומר.

רון חלפון: נכון.

רון חלפון: זה מדויק, אנחנו נותנים עד שלושה ימים.

אתי בנדלר: ואתה חושב שבתי המשפט לא יפרשו כאן את ה"עד" שבנסיבות הראויות ללילה אחד?

רון חלפון: ברגע שלא ייתנו טיסה חלופית, חברת התעופה מחויבת עד שלושה ימים.

רון חלפון: אני לא מכיר, ואני חושב שגם ארגוני הצרכנים שמטפלים באלפי תלונות לא מכירים, נוסע שלן יותר משלושה ימים על חשבון חברת התעופה.

רון חלפון: זה לא - - -

אתי בנדלר: אז למה צריך להגביל את זה מלכתחילה, אם כך?

רון חלפון: אני מסביר.

אתי בנדלר: אז לא צריכים לתקן בכלל.

רון חלפון: לא, גברתי.

רון חלפון: יש לזה שני צדדים.

רון חלפון: בדקנו את הנושא של צוק איתן מול החברות הטורקיות.

רון חלפון: אנחנו מרגישים ששם שירותי הסיוע שניתנו לא מספקים, כשאחרי לילה אחד אתה מסתובב כשיש מלחמה בחוץ.

רון חלפון: לכן אנחנו רוצים להעלות את זה, מצד אחד.

אתי בנדלר: אבל ברגע שאתה אומר "עד שלושה ימים" - רק צמצמת ולא היטבת, כי מקום שניתן לילה אחד ייתנו גם להבא - - -

איתן כבל: מישהו מהסטודנטים רוצה להתייחס?

איתן כבל: יש לכם הזדמנות.

איתן כבל: בבקשה, תתקרבי.

קסם: שלום, שמי קסם.

איתן כבל: מאיפה את בארץ?

קסם: מושב עזריאל.

קסם: אני חושבת שאם זה מקרה קיצון, בדרך כלל זה אסון טבע או משהו כזה ולא צריך להגביל.

שירלי קציר: זה מדבר בדיוק על מקרה קיצון בנסיבות של כוח עליון.

איתן כבל: ומה קורה אם זה איש דתי?

שירלי קציר: יש לזה פתרון.

שירלי קציר: אם זה כדי להימנע מחילול שבת, אנחנו מחויבים.

איתן כבל: חברים יקרים, אני רוצה לסכם.

איתן כבל: אגיד לכם מה מפחיד אותי: היה איזה בג"ץ, לא זוכר באיזה עניין, שבית המשפט המחוזי קבע את הפסיקה שלו למען הלקוח, גם כן עניין של ימים.

איתן כבל: בשורה התחתונה, בית-המשפט העליון, כמו תמיד, קורא את הסעיף כמו שהוא ואומר: נכון, הלקוח כך וכך, אבל כתוב עד שלושה ימים והעוסק לא פעל בניגוד להוראה.

איתן כבל: לא זוכר בדיוק, אזכר בזה.

איתן כבל: זה מה שמפחיד אותי, כי בסוף בבתי המשפט לא תמיד יש את השופט שהוא או בן משפחתו נתקע בלי טיסה וקיבל את הטלפון, ואז הוא אומר: אתה צודק, אבל כתוב כך, שהמחוקק ישנה.

איתן כבל: אני הולך להצביע על זה בלי מועד.

אתי בנדלר: זאת אומרת, אתה רוצה בכלל לבטל את פסקה (2) המוצעת.

איתן כבל: כן.

איתן כבל: דרך אגב, כל אלה שעושים לי מימיקה ומזיזים לי את הראש מצד לצד: אם אתם חוששים שעכשיו אנשים יסדרו לעצמם כוחות עליונים – זאת אומרת, אחרי שאני מתפלל את ברכת הדרך שהמטוס ינחת, אני מברך עוד ברכה שאלוהים ייתן שלג וניתקע במלון עוד שבוע – אני לא חושב שתתפתח פרקטיקה כזו.

איתן כבל: אין דבר יותר מבאס, כשאתה כבר עם התיקים שלך ואתה תקוע, ואומרים לך - - -

קריאה: בשדה התעופה.

איתן כבל: לא משנה.

איתן כבל: תקשיב, זה לא משנה.

איתן כבל: ברמת העיקרון - - -

דוד מלובני: זה יעודד את חברות התעופה לעשות מאמצים עליונים להחזיר את האנשים הביתה.

איתן כבל: נכון.

שולי מועלם-רפאלי: ומה רע בזה?

שולי מועלם-רפאלי: מצוין.

שירלי קציר: זה כוח עליון.

חמד עמאר: מה יעשה אותו בן אדם שאין לו כסף?

חמד עמאר: מה יעשה?

איתן כבל: שידברו עם הכוח העליון הזה.

איתן כבל: יש גבול, נו.

איתן כבל: אני צריך לדבר כל הזמן עם הכוח העליון?

איתן כבל: מי אני?

איתן כבל: אני כולו איזה אזרח שמסתובב עם התיקים שלו וכבר מחכה להיות בחוץ לארץ, מת מפחד מטיסות, מתפלל כל הדרך.

איתן כבל: אני רק רוצה להגיע למטה, ועכשיו אני צריך גם לחשוב.

איתן כבל: היתה לי חוויה כזאת, היא החוויה הכי מבאסת בעולם.

איתן כבל: חברים, אני מעלה את זה להצבעה.

אתי בנדלר: אתה מעלה להצבעה בתיקון סעיף 3(א)(1) לחוק העיקרי אך ורק את פסקה (1).

אתי בנדלר: אדוני לא מעלה להצבעה את פסקה (2).

איתן כבל: נכון, גברתי.

איתן כבל: אני לא להצבעה את פסקה (2).

איתן כבל: אם לאחר מכן נציגי הצרכנים ירגישו שאולי בהפוך על הפוך פגענו – אז נביא את זה.

איתן כבל: תודה.

איתן כבל: מי בעד סעיף חאג' יחיא?

איתן כבל: מי נגד?

איתן כבל: בעד – פה אחד

איתן כבל: הסעיף נתקבל.

איתן כבל: תודה, הסעיף אושר.

איתן כבל: הלאה.

איתי עצמון: 'תיקון סעיף 6. 3.

איתי עצמון: בסעיף 6 לחוק העיקרי – בסעיף קטן (ג), אחרי "לפיצוי כספי כאמור בתוספת הראשונה" יבוא "ולשירותי סיוע, למעט שירותי תקשורת,".

איתי עצמון: ' הסעיף הזה מתקן את סעיף 6 לחוק העיקרי, שעניינו בביטול טיסה ונוגע להטבות שנוסע זכאי לקבל.

איתי עצמון: זו גם הצעה של משרד התחבורה, אם אינני טועה.

איתי עצמון: מדובר על כך שהנוסע שבוטלה טיסתו לא יהיה זכאי לקבל שירותי סיוע מכיוון שהם אינם רלוונטיים במקרה של ביטול טיסה, למעט שירותי תקשורת שעשויים להיות רלוונטיים בחלק מהסיטואציות.

איתי עצמון: למשל, אם מודיעים לנוסע פחות משבעה ימים ממועד הטיסה על ביטול הטיסה.

אתי בנדלר: אמרנו שיש מספר הטבות שנוסע זכאי להן, בהתאם לסוג התקלה שאירעה.

אתי בנדלר: ההטבות הן: שירותי סיוע ללא תשלום, השבת תמורה או כרטיס טיסה חלופי ופיצוי כספי.

אתי בנדלר: במקרה של נוסע שטיסתו בוטלה, במקרה שההודעה נמסרה לו מספיק זמן מראש על העניין הזה, הוא לא אמור להתייצב בכלל בשדה התעופה.

אתי בנדלר: לכן אומרים לו: אתה לא צריך לקבל את המזון ואת השהייה בשדה התעופה.

אתי בנדלר: שירותי תקשורת כדי להודיע לאחרים – כן.

עבד אל חכים חאג' יחיא: אבל אם הוא בחו"ל ועזב את בית המלון שלו?

אתי בנדלר: לא, זה לא קשור.

אתי בנדלר: אנחנו מדברי כרגע על שירותי סיוע בשדה התעופה.

איתן כבל: אין התעקשות מהנציגים השונים לשנות את זה?

איתן כבל: אוקיי, אנחנו מצביעים.

איתן כבל: מי בעד הסעיף?

איתן כבל: מי נגד?

איתן כבל: בעד – פה אחד

איתן כבל: הסעיף נתקבל.

איתן כבל: תודה רבה, הסעיף אושר.

איתן כבל: הלאה.

איתי עצמון: 'תיקון סעיף .11 4.

איתי עצמון: בסעיף 11 לחוק העיקרי, אחרי סעיף קטן (א) יבוא: "(א1) בית המשפט רשאי לפסוק לנוסע פיצויים לדוגמה כאמור בסעיף קטן (א), אם מצא כי מפעיל טיסה, מארגן או נותן שירותי סוכנות נסיעות לא הנפיק לנוסע כרטיס טיסה ולא מסר לו את הכרטיס במועד, ביודעין, בניגוד להוראות סעיף 2א.

איתי עצמון: "' זו הסמכות של בית המשפט לפסוק לנוסע פיצויים לדוגמה במקרה של הפרת הוראות הסעיף שהוועדה אישרה קודם לכן, לעניין חובה למסור כרטיס טיסה.

איתן כבל: תודה לכם, סטודנטים, מקווים שנהניתם.

שירלי קציר: אין לנו הערות.

איתן כבל: זה מפתיע, אבל בסדר.

ערן וולף: אנחנו רוצים לציין שהמילה "ביודעין" במקרה הזה מקשה מאוד על הצרכן.

ערן וולף: הלוואי שלא נגיע בכלל לסעיף הזה, אין צורך להגיע אליו, אבל אם מגיעים לסעיף.

איתי עצמון: אבל זה קיים לגבי כל יתר העילות.

איתן כבל: אני לא פותח את זה.

איתן כבל: זו פרקטיקה - - -

איתי עצמון: זה קיים בסעיף 11(א) לחוק היום לגבי שאר העילות.

איתן כבל: בדיוק, תודה.

איתן כבל: מי בעד הסעיף?

איתן כבל: מי נגד?

איתן כבל: בעד – פה אחד

איתן כבל: הסעיף נתקבל.

איתן כבל: תודה, הסעיף אושר.

איתן כבל: הלאה.

איתי עצמון: 'תיקון סעיף 13.

איתי עצמון: 5.

איתי עצמון: בסעיף 13 לחוק העיקרי, במקום "עליית" יבוא "שינוי".

איתי עצמון: ' הסעיף הזה נוגע לעדכון סכומים שנקובים בחוק העיקרי.

איתי עצמון: זה סעיף כמעט טכני, כי זה עיגון של המצב הנוהג היום לפי חוות הדעת של המשנה ליועץ המשפטי לממשלה הכלכלי פיסקלי, אבי ליכט, שגרסה שבכל מקום בחוק שכתוב שמדובר על עדכון סכומים בהתאם לשיעור עליית המדד, מדובר גם על ירידה.

איתי עצמון: זאת אומרת, שינוי – בין אם עלייה, בין אם ירידה.

איתי עצמון: זה תיקון כמעט טכני.

איתן כבל: מי בעד הסעיף?

איתן כבל: מי נגד?

איתן כבל: בעד – פה אחד

איתן כבל: הסעיף נתקבל.

איתן כבל: תודה, הסעיף אושר.

איתן כבל: הלאה.

איתי עצמון: 'תיקון סעיף 14.

איתי עצמון: 6.

איתי עצמון: בסעיף 14(ב) לחוק העיקרי, במקום "זכאי לקבל ממפעיל הטיסה או מהמארגן" יבוא "ימסור לו מפעיל הטיסה או המארגן, בסמוך להתקיימות העילה המזכה,".

איתי עצמון: ' סעיף 14 עניינו בחובות יידוע וגילוי של הנוסע על זכאותו לפי החוק.

איתי עצמון: סעיף 14(ב) קובע שנוסע שהונפק לו כרטיס טיסה לטיסה שמתקיימת לגביה עילה מזכה, כלומר אחת מהתקלות עיכוב, ביטול וכו', חובה על מפעיל הטיסה או המארגן למסור לו איזשהו מסמך שמפרט את זכותו להטבות כדי שהוא יידע מה מגיע לו לפי החוק.

איתי עצמון: התיקון כאן נועד להבהיר על חובה למסור את אותו מסמך בסמוך להתקיימות העילה המזכה, כי אחרת זה עלול להיות לא רלוונטי.

איתן כבל: כן, גברתי.

שירלי קציר: יש לי מספר הערות לסעיף הזה וברשות

שירלי קציר: כם, אני מבקשת להתייחס אליהן במלואן.

שירלי קציר: אני מזכירה שמדובר בחוק אקס-טריטוריאלי.

שירלי קציר: דהיינו כל חברת תעופה, לרבות חברת תעופה זרה, שמטיסה ולו נוסע ישראלי אחד בכל נמל תעופה בעולם, תהיה מחויבת עכשיו לעמוד בסעיף הזה ובדרישה.

שירלי קציר: הדרישה היא לחלק נייר.

שירלי קציר: זאת אומרת, אותו דייל שמקבל נוסעים לטיסה אמור לדעת: אירחתי בשעתיים – אני צריך לתת נייר שיש לך זכאות לקבלת שירותי סיוע; אם זה מעל חמש שעות אתה גם זכאי לקבל טיסה חלופית או השבת תמורה או מלון; אם זה מעל שמונה שעות – זה ביטול טיסה, אם עשיתי לך שנמוך.

שירלי קציר: זה להפוך כל הדיילים לעורכי דין שיושבים ועסוקים באיזה ניירות צריך לחלק.

שירלי קציר: מה גם שיש כבר סעיף בחוק שאומר שאתה חייב, בתור מוביל אווירי, גם להציב מודעה בשדה התעופה וגם לכלול את זה באתר האינטרנט שלך.

שירלי קציר: יש פסיקה של בית-המשפט המחוזי, כבוד השופט עופר גרוס שמונה עכשיו לבית המשפט העליון, בתיק שאני ייצגתי בו, בין היתר, את חברת אל על, שמגדירה את המונח "מסמך" גם כמסמך אלקטרוני.

שירלי קציר: אנחנו גם אקולוגיים, חבל לפגוע בסביבה ולחלק ניירות לכל הנוסעים בכל נמל תעופה בעולם.

איתן כבל: צודקת.

איתן כבל: העניין האקולוגי שבר אותי.

שירלי קציר: אז בואו נשים באינטרנט.

שירלי קציר: כבר שמנו; הכרחתם ושמנו, וזה אפקטיבי.

איתן כבל: ומה דעתך שנעביר בווטסאפ או מסרון?

שירלי קציר: אגב, זה קורה גם בחלק מהמקרים, אבל לא באופן פורמלי ולא בחוק.

איתן כבל: יש פה שתי נקודות: היה עניין צלופחי - איך חומקים מהחובה, ויש עניין של הפרקטיקה של איך עושים את זה.

איתן כבל: קודם כול, החובה מתקיימת.

איתן כבל: בא בן אדם, רוצה לדעת מה קורה אתו, אז צריך להציג בפניו.

שירלי קציר: יש גם נציג, אדוני, אבל - - -

איתן כבל: אבל הנציג הזה יתחיל לעבור אחד-אחד?

לאה ורון: במקום הדיילים, במקום - - -

שולי מועלם-רפאלי: אולי נשמע אותם רגע, איך הם רוצים שזה יתנהל באמת.

אילנה מזרחי: קודם כול, המידע יכול להימסר בנייר אחד, אם היתה כוונה לרמוז שכל דבר צריך להימסר בנייר אחר.

שירלי קציר: מה הכוונה?

אילנה מזרחי: אם היתה כוונה בדברים שלך להגיד שעל כל שינוי צריך נייר אחר - אז המידע יכול להימסר באותו נייר.

אילנה מזרחי: זה דבר אחד.

אילנה מזרחי: דבר שני, לגבי הפסיקה של גרוסקופף, זה נכון שמבחינה אקולוגית לא רוצים לבזבז; ברמה הצרכנית, מבחינתנו אנחנו חייבים להבטיח שהצרכן יודע.

אילנה מזרחי: יש פסיקה, ואם תרצי אוכל לשלוח לך אותה.

אילנה מזרחי: יש פסיקה שאומרת שהזכאות של הצרכן במקרים של חוק שירותי תעופה לקבל את ההטבות היא לא זכות עלומה, אלא חברת התעופה צריכה ליידע אותו מלכתחילה בזכויות שלו.

שירלי קציר: אנחנו לא מנסים לחמוק.

אילנה מזרחי: זה שזה מופיע באתר זה יפה, אבל הצרכן צריך לדעת - - -

שירלי קציר: יש גם הודעה בנמל.

איתן כבל: בסדר, אנחנו נתכנס.

איתן כבל: בבקשה, ביקשת לדבר כבר הרבה זמן ולא אפשרתי, אז בבקשה.

מירי אילדיס: אני מנהלת קשרי לקוחות של אל על.

מירי אילדיס: היום הלקוחות מקבלים מצורף בכרטיס הטיסה את כל הזכויות; זה מצוי באתר וזה דיגיטלי.

מירי אילדיס: לאחרונה, בכל עיכוב שקורה אנחנו שולחים אפילו קישור לסלולרי של הלקוח.

מירי אילדיס: זה גם ירוק יותר.

מירי אילדיס: אנחנו לא בעד חלוקה אקטיבית, הלקוח מקבל את זה מאתנו.

מירי אילדיס: מעבר לזה, בדלפקי הבידוק מודיעים לו שיש זכויות.

מירי אילדיס: יש גם קובץ של דפים שמחולקים והדיילים שלנו בעת איחור - - -

איתן כבל: זה נכלל במשקל כל הניירת שאצטרך להיסחב אתה לחו"ל?

איתן כבל: מה, נעשיתי ספרן?

מירי אילדיס: אתה צודק.

עליזה לביא: ממתי המדיניות שאת מתארת לנו, של היידוע בסמס?

מירי אילדיס: ממש מעכשיו.

קריאה: ומאיזו שעה נמסרים הסמסים?

מירי אילדיס: החל משעתיים, בדיוק בזמן התחלת הסיוע.

קריאות: - - -

מירי אילדיס: כמי שמעורבת באופן אישי בנושא הסיוע ללקוחות בזמן עיכוב, הדיילים שלנו עסוקים במציאת חלופות, אם צריך, לכל הנוסעים, במתן סיוע, בחלוקת שוברים.

לאה ורון: את מדברת על שירותי הקרקע, נכון?

מירי אילדיס: בדיוק.

לאה ורון: לא על הדיילים שעל הטיסה.

מירי אילדיס: נכון, נכון.

מירי אילדיס: לכן אנחנו לא יכולים להיות עסוקים, כמו שאומרת שירלי, גם בניהול שיחות משפטיות.

מירי אילדיס: הצרכן לא נפגע.

איתן כבל: העניין ברור.

איתן כבל: אני רוצה לסכם, אבל קודם כול, גברתי.

אילנה מזרחי: בקצרה, כל היידוע שמתקיים היום, לפי מה שאני מבינה, מלבד הודעות סמס, הוא בשלב שהצרכן רוכש את הכרטיס.

אילנה מזרחי: אבל הסעיף הזה מדבר על - - -

איתן כבל: העניין ברור.

איתן כבל: תודה על ההערה.

איתן כבל: אתי רוצה להתחבר לדברים שאמרת.

אתי בנדלר: נכון, אני רוצה להתחבר.

אתי בנדלר: פשוט חבר הכנסת טיבי, שהציע את ההצעה לא נמצא כאן אז אני רוצה לייצג אותו ולומר מה היה בהצעת החוק המקורית ואיך הוא הסביר את הנושא.

אתי בנדלר: בהצעת החוק המקורית הציע חבר הכנסת טיבי: ימסור לו מפעיל הטיסה או המארגן מיד עם התקיימות העילה המזכה.

אתי בנדלר: ובדברי ההסבר שלו כותב חבר הכנסת טיבי: "בנוסף, עם קרות אירוע המקים לנושא העילה המזכה, רוב חברות התעופה אינן מעדכנות את הנוסע בדבר זכויותיו, דבר שעומד בסתירה מוחלטת לרוח החוק אשר בא להגן על זכויות הנוסע.

אתי בנדלר: כוונת המחוקק היתה לדאוג לכך שהנוסע יקבל את כל המידע הדרוש לשם בחינת זכויות, ואולם בהיעדר שיתוף פעולה מצד חברות התעופה מתקיימת חשיבות לחייב אותן באופן פוזיטיבי למסור לנוסע מידע אודות זכויותיו בעת שמתקיימת עילה מזכה".

אתי בנדלר: הפרקטיקה שונה מחברה לחברה.

אתי בנדלר: הגברת שנמצאת כאן מייצגת את חברת אל על, אבל אנחנו צריכים לזכור שגם אם חברת אל על מתנהגת בצורה מופתית בתחום הזה - ואני לא מאשרת או מכחישה כמובן - יש עוד חברות תעופה והנורמה היא נורמה כללית.

אתי בנדלר: מה שקורה בפועל, גם אם חברת התעופה מיידעת במסגרת כרטיס הטיסה, שם יש שלושה או ארבעה דפים של נספחים באותיות קטנות, וביניהם יש גם מידע על זכויות לפי חוק הגנת הצרכן וזכויות לפי החוק הזה, אנחנו יודעים שכל נוסע מאמין שהטיסה שלו תעבור בשלום ולא קוראים את כל האותיות הקטנות.

אתי בנדלר: בפועל, כשנוסע, קמה לו עילה מזכה – הרוב לא מכירים את הזכויות.

אתי בנדלר: אנשים לא קוראים חוק ולא קוראים את האותיות הקטנות.

אתי בנדלר: מה שמבקש כאן חבר הכנסת טיבי זה להבטיח – והצענו לו לשנות את המילה "מיד" למילה "בסמוך" כדי שלא יצטרכו הדיילים להפסיק את כל עיסוקיהם ורק לחלק ניירות לנוסעים – להביא באופן פוזיטיבי לידיעת הנוסעים את זכויותיהם לפי החוק.

שולי מועלם-רפאלי: הודעת סמס או ווטסאפ נכלל בדרך הזאת.

אתי בנדלר: כן.

איתן כבל: בבקשה, גברתי.

פנינה גל: אני מייצגת את חברת השטיח המעופף.

פנינה גל: חברת השטיח המעופף היא בדרך כלל מארגן; מארגן במועד קרות מועד של איחור בטיסה או מקרה אחר, אין לו אפשרות לתת באותו רגע ללקוח הודעה.

פנינה גל: זה בלתי ישים.

קריאה: למה?

פנינה גל: בפועל הוא לא נמצא בשדה התעופה, הוא לא נמצא כשזה קורה.

פנינה גל: אם הלקוח בחו"ל, אתה לא יכול לדרוש שמארגן ישלח נציג לכל מקום בעולם בכל רגע נתון.

אתי בנדלר: אז תדאגו שיהיו מספיק פרוספקטים במטוס, שבמקרה הצורך ישימו אותם על הדלפק.

איתן כבל: גברתי, העניין ברור.

שירלי קציר: רק מילה אחת, אדוני.

שירלי קציר: לא הצעתי לבטל, אמרתי מסמך אלקטרוני.

אתי בנדלר: בדרך כלל כשנמצאים בשדות התעופה, לא בכל מקום יש WiFi ולא כל הנוסעים מצוידים בטלפון סלולרי.

איתן כבל: חברים יקרים, אותי זה לא מעניין.

איתן כבל: לא אמרתי שהמטוס ישקול חצי טון רק בגלל הנייר.

איתן כבל: יש כאן שתי נקודות שנוגעות לסעיף שהקריאה אותו היועצת המשפטית: העיתוי - מתי צריך לתת ללקוח.

איתן כבל: בחיים שלי לא קראתי לפני הנסיעה את כל - - -

ואאל יונס: אפשר להקרין את זה במטוס.

איתן כבל: לא, זה לפני הטיסה.

איתן כבל: אני לא רוצה לייצר הגבלה.

איתן כבל: אני יודע את הדבר הבא: חברת התעופה, המארגנים וכולם נכללם.

איתן כבל: לקוח שלי, שאני עובד אתו, מרים טלפון וסוגרים את הדברים.

איתן כבל: אם יש תיאום טלפוני בין כולם וכולם יודעים את העניין – אני לא צריך להיכנס לתהליך הזה, אני רק יודע להגיד שיש חובה כזו, ובין היתר, היא יכולה להיפתר גם כחובה אלקטרונית בסמוך להתקיימות העילה.

איתן כבל: אתה מתיישב, אתה מקבל לסלולר שלך.

איתן כבל: מבחינתי, זה יותר טוב.

איתן כבל: אבל אני רוצה שבסמוך, בהגדרה, הלקוח ידע בדיוק.

אתי בנדלר: החובה היא ליידע, הסעיף לא נוקב כרגע בדרך היידוע.

קריאה: הוא נוקט.

שירלי קציר: במסמך.

אתי בנדלר: הוא נוקט?

אתי בנדלר: רגע, מתקנים אותי.

איתן כבל: בכל מקרה, גם אם הוא לא נוקט, אני רוצה שיינקט.

אתי בנדלר: מסמך המפרט את זכותו להטבות.

אתי בנדלר: כתוב "מסמך"; האם מסמך כולל מסמך אלקטרוני?

אתי בנדלר: אני לא רוצה לתת חוות דעת בנושא הזה כרגע בלי לבדוק את ההשלכות של העניין הזה.

אתי בנדלר: נבחן את הנושא.

איתן כבל: כן, אתי, כדי שלא תיפול שגגה תחת ידינו, נבחן את הנושא בין קריאה ראשונה לשניה ושלישית.

איתן כבל: אני בעד התוספת, ואם לא יבואו נציגי הממשלה ויגידו: היום הרת עולם, היום יעמיד במשפט ואפשר ככה וככה - כמו שאתם יודעים להפעיל את הראש היצירתי שלכם תמיד, נמצא את הדרך איך עושים את זה.

איתן כבל: אני מעדיף לקבל באלקטרוני כל דבר שאני יכול.

אתי בנדלר: שער לעצמך שיש אנשים שאינם מצוידים בטלפונים.

אתי בנדלר: אני מציעה - - -

איתן כבל: אמרתי, אתי.

איתן כבל: אמרתי שבין הקריאה הראשונה לשניה ושלישית אאפשר להם.

איתן כבל: אני מבקש להצביע על זה בנוסח שהוקרא.

איתן כבל: איזום שהעניין האלקטרוני יהיה חלק מזה, אלא אם כן יבואו היועצים המשפטיים והפרקטיקה ויגידו לי שזה יעשה ככה ויגרום ככה.

איתן כבל: מבחינתי, כל דבר שאני יכול לקבל אלקטרונית, אני מעדיף.

איתן כבל: הרי מה העניין, אם בן אדם במצב הזה חבר שלו מראה לו, אדם זה מראה לו.

איתן כבל: מי בעד הסעיף, כפי שהוא?

איתן כבל: מי נגד?

איתן כבל: בעד – פה אחד

איתן כבל: הסעיף נתקבל.

איתן כבל: תודה, הסעיף אושר.

איתן כבל: תודה רבה לכם, הישיבה נעולה.